અમે અમદાવાદથી હવાઈ માર્ગે બાબા અમરનાથના દર્શન કરવા માટે જવાના છીએ અને અમે પાંચ વ્યક્તિઓ છીએ, એમ કહી વડોદરાના ૫૯ વર્ષીય સ્મિતાબેન પટેલે જણાવ્યું કે અમે અમરનાથ જવાની તૈયારી જાન્યુઆરી-૨૦૧૮થી કરી હતી. સાથે જ રજિસ્ટ્રેશન એપ્રિલમાં થયું અને અમને તા.૨૮મી જૂને દર્શન કરવાની તારીખ મળી ગઈ. એ પણ બાબા બર્ફાનીની કૃપા હોય એવું અમે ચોક્કસ માનીએ છીએ. અત્યારે અમારા મનમાં માત્ર એક જ વિચાર છે કે, જલદીમાં જલદી અમે બાબા અમરનાથનાં દર્શન કરીએ. હવાઈમાર્ગે અમે પાંચ વ્યક્તિઓ જઈ રહ્યાં છીએ અને ૧૮૫ વ્યક્તિઓનું ગ્રૂપ ટ્રેન મારફતે નીકળી ચૂક્યું છે. અમારા બધાનું રજિસ્ટ્રેશન તા.૨૮મી જૂન એટલે કે પ્રથમ દિવસનું જ છે.